b'\n_START_ARTICLE_\nV\xc3\xa4limerenlokki\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLinnun pituus on 48\xe2\x80\x9352\xc2\xa0cm, siipien k\xc3\xa4rkiv\xc3\xa4li 115\xe2\x80\x93140\xc2\xa0cm ja paino noin 600\xc2\xa0g. Laji muistuttaa pienikokoista harmaalokkia mutta on hieman hoikempi, kapeasiipisempi ja lyhytpyrst\xc3\xb6isempi. Kes\xc3\xa4puvussa nokka on kolmiv\xc3\xa4rinen: tyvi on oranssi, keskiosa musta ja k\xc3\xa4rjess\xc3\xa4 on pieni vaalea t\xc3\xa4pl\xc3\xa4. Sukupuolet ovat samanv\xc3\xa4risi\xc3\xa4.\n_START_SECTION_\nEsiintyminen\n_START_PARAGRAPH_\nV\xc3\xa4limerenlokki el\xc3\xa4\xc3\xa4 melko harvinaisena V\xc3\xa4limeren saarilla Marokosta Kyprokselle. 1960-luvun lopulla v\xc3\xa4limerenlokki oli yksi harvinaisimmista lokeista vain tuhannella parilla. Nyt laji on elpynyt ja pareja on noin 21\xc2\xa0500, mutta se on silti uhanalaisuusluokitukseltaan silm\xc3\xa4ll\xc3\xa4pidett\xc3\xa4v\xc3\xa4. Laji on tavattu Espoon \xc3\x84mm\xc3\xa4ssuolla vuonna 2007.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nPesim\xc3\xa4saaret ovat tavallisesti asumattomia ja rauhallisia ulkomeren saaria ja luotoja, joilla laji pesii yleens\xc3\xa4 alle 50 metrin korkeudella merenpinnasta.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nV\xc3\xa4limerenlokit el\xc3\xa4v\xc3\xa4t yhdyskunnissa. Pes\xc3\xa4 on maassa ja munia on kaksi tai kolme. Haudonta kest\xc3\xa4\xc3\xa4 noin nelj\xc3\xa4 viikkoa ja molemmat emot osallistuvat siihen, samoin kuin poikasten hoitoon. Poikaset ovat lentokykyisi\xc3\xa4 viiden-kuuden viikon ik\xc3\xa4isin\xc3\xa4 ja itsen\xc3\xa4istyv\xc3\xa4t noin nelj\xc3\xa4n kuukauden kuluttua.\n_START_SECTION_\nRavinto\n_START_PARAGRAPH_\nLaji sy\xc3\xb6 p\xc3\xa4\xc3\xa4asiassa kalaa mutta my\xc3\xb6s pieni\xc3\xa4 selk\xc3\xa4rangattomia, pikkulintuja ja kasvien osia.'